SA gaan lidmaatskap van Strafhof hersienOmar al-Basjir, president van Soedan Jeff Radebe, minister in die presidensie, het Donderdag aan joernaliste gesê Suid-Afrika se versuim om Omar al-Basjir in hegtenis te neem toe hy die Afrika-unie se beraad in Johannesburg bygewoon het, het gespruit uit ŉ balansering tussen sy verpligtinge aan die Strafhof en sy verpligtinge aan die Afrika-unie en die kwessie van diplomatieke immuniteit. Volgens Radebe het Suid-Afrika voor die Afrika-unie se beraad ŉ uitnodiging aanvaar om met die Strafhof te vergader oor artikel 97 van die Roomse Statuut. Hy het gesê daar was ook ŉ vergadering geskeduleer in die tyd wat die AU se beraad plaasgevind het en dat die Strafhof ŉ kennisgewing uitgereik het waarvolgens die vergaderings afgehandel is en dat Al-Basjir in hegtenis geneem moet word. Radebe het gesê Suid-Afrika is van voorneme om ŉ dispuut by die Strafhof te verklaar. “Suid-Afrika sal in amptelike onderhandelinge met die Strafhof betrokke raak ten einde die Strafhof se uitgangspunt oor hoe artikel 97 geïnterpreteer moet word, te probeer verstaan. Suid-Afrika wil ook weet wat sy verpligtinge is, in terme van artikel 98 (2), teenoor ŉ versoekte staat wat nie in skending van ŉ internasionale verpligting ŉ lasbrief kan uitvoer nie.” Volgens Radebe sal die regering ŉ span ministers aanstel om die amptelike gesprekvoeringe met die Strafhof te begin.